钦定古今图书集成/明伦汇编/闺媛典/第023卷 > 韦逞母宋氏
## 钦定古今图书集成/明伦汇编/闺媛典/第023卷 > 韦逞母宋氏

按《晋书列女传》，韦逞母宋氏，不知何郡人，家世以儒
学称。宋氏幼丧母，其父躬自养之。及长，授以《周官音
义》，谓之曰：“吾家世学《周官》，传业相继。此又周公所制
经纪典诰，百官品物，备于此矣。吾今无男可传，汝可
受之，勿令绝世。”属天下丧乱，宋氏讽诵不辍。其后为
石季龙徙之于山东，宋氏与夫在徙中，推鹿车背，负
父所授书。到冀州，依胶东富人程安寿，寿护之。逞时
年少，宋氏昼则樵采，夜则教逞，然纺绩无废。寿每叹
曰：“学家多士大夫，得无是乎？”逞遂学成名立。仕苻坚，
为太常。坚尝幸其太学，问博士经典，乃悯礼乐遗阙。
时博士卢壸对曰：“废学既久，书传零落，比年缀撰，正
经粗集，唯《周官礼注》未有其师。窃见”太常韦逞母宋
氏，世学家女，传其父业，得《周官音义》，今年八十，视听
无阙，自非其母，无可以传授后生。于是就宋氏家立
讲堂，置生员百二十人，隔绛纱幔而受业，号宋氏为
宣文君，赐侍婢十人。《周官》学复行于世，时称“韦氏宋
母”焉。